23-årige Anna Stentoft arbejder til dagligt som pædagogisk assistent. Her hjælper hun udfordrede borgere med hverdagen, huslige pligter og dokumentation. Men det er ikke det eneste, hun nu kan skrive på cv´et. Anna Stentoft er nemlig blevet kåret til en af Danmarks 100 største velfærdstalenter i 2023. - Det er dejligt, og lidt underligt, og specielt på en eller anden måde, og slet ikke noget, jeg havde regnet med, fortæller Anna Stentoft. Sød og hjælpsom Æren som velfærdstalent uddeles for sjette år i træk af pensionselskabet Pensam og fagforeningen FOA, og titlerne gives til 100 unge under 36 år, der arbejder i velfærdssektoren, og som hver dag gør en forskel for andre. Som for eksempel for Morten Pedersen, der dagligt har Anna Stentoft ved sin side. - Det må være, fordi hun er så sød at være sammen med, pointerer han. I år er der modtaget mere end 300 nomineringer på landsplan, der alle er indstillet af kollegaer, borgere og chefer. - Jeg tænker ikke, det kun er mig, der har fået det her, jeg tænker, det er alle unge, der har valgt at gå ind i et erhverv, der er presset, anerkender Anna Stentoft. Men hvis man spørger beboerne i Egehuset, er de ikke i tvivl om, hvorfor Anna Stentoft har fortjent titlen. - Hvis der er noget, vi skal have hjælp til, så kommer hun og hjælper os. Også hvis jeg har noget, jeg skal have hjælp til, med alt muligt forskelligt, pointerer Morten Pedersen. Se hele inslaget herunder: Stort for kommunen I alt er der udpeget 12 velfærdstalenter i Nordjylland i år – og to af dem arbejder i Jammerbugt Kommune. - Det er ret stort, og det viser noget af det kæmpe arbejde der bliver lavet i kommunen for at sikre kvaliteten af vores botilbud, at det også kommer til udtryk gennem de her unge talenter vi har gående her, fortæller Jakob Tymm-Andersen, der er leder for tværgående enhed for Sundhed, Handicap og Myndighed i Jammerbugt Kommune. Ifølge Jakob Tymm-Andersen er æren og prisen vigtig at have, fordi mange spejler sig i velfærdtalenternes adfærd. - Det første vores beboere mærker er den stemning der er i personalegruppen, så når den er positiv, så har det en kæmpe betydning for, hvordan dagen bliver, understreger han. Anna Stentoft er både blevet fejret af kollegaer, beboere og FOA, men selvom hun ikke vinder en decideret præmie, mener hun alligevel, prisen har værdi. - Det er vigtigt at alle der arbejder med det her får at vide, at de gør det pisse godt. Vi lægger mange timer og meget af vores liv i det her arbejde, fastslår Anna Stentoft. De 100 velfærdstalenter blev hyldet på Christiansborg i slutningen af maj.

Opsummering:
Anna Stentoft er blevet kåret til en af Danmarks 100 største velfærdstalenter i 2023.